Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2023/C 30/12)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia

JEDINSTVENI DOKUMENT

„AZAFRÁN DE LA MANCHA”

EU br.: PDO-ES-0112-AM02 – 22.4.2022.

ZOI (x) ZOZP ( )

1. Naziv

„Azafrán de la Mancha”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi navedeni na popisu u Prilogu I. Ugovoru (začini itd.)

3.2. Opis proizvoda na koji se odnosi naziv iz točke 1.

Šafran (Crocus sativus L.) lukovičasta je biljka koja pripada porodici perunika (Iridaceae). Kuglasti je podanak mesnat, promjera 2–3 cm te prekriven mrežastim membranama smeđesivkaste boje. U razdoblju od listopada do studenoga svaka lukovica proizvede od jednog do tri cvijeta koji imaju cjevasti oblik prije nego što se otvore i oblikuju svjetloljubičasti do purpurni stožac. To je šafranov cvijet i ima duge, uske latice koje se naposlijetku otvore i otkriju svoju unutrašnjost.

U njoj se nalazi plodnica, iz koje izlaze tri žuta prašnika i bijela nit te vrat koji se dijeli na tri crvena vlakna ili njuške: niti šafrana.

Šafran „Azafrán de la Mancha” lako je prepoznatljiv jer njegove crvene njuške vidljivo strše iz cvjetova, a vrat mu je kraći nego kod cvjetova drugih sorti.

Omjer duljine njuške i vrata mora biti veći od jedan, s dopuštenim odstupanjem od 1 %.

Njuška ne smije biti kraća od 22 mm, s dopuštenim odstupanjem od 1 %.

Sadržaj cvjetnih ostataka (vratovi koji su se odvojili od njuški, prašnici, pelud i komadići latica ili plodnice) ne smije prelaziti 0,5 % ukupne mase. Dopušteno je najviše 0,1 % strane tvari. Strana tvar je bilo koji biljni ostatak koji ne potječe iz šafranova cvijeta: minerali (pijesak, zemlja i /ili prašina), mrtvi kukci ili njihovi dijelovi itd.

Proizvod ne smije sadržavati plijesan ili žive kukce.

Organoleptička svojstva

Miris: svojstven postupku sušenja, intenzivan i prodoran, pomiješan s blagim mirisom zrelog kukuruza ili fine sušene trave s cvjetnim notama.

Mirisno-okusna svojstva (u infuziji): dugotrajnog i blagog okusa, koji je isprva gorak s postojanim naknadnim okusom koji podsjeća na zreli kukuruz i postupak sušenja.

Kemijska svojstva

Analitički parametar: vlažnost i hlapive tvari

Nepakirani šafran: 7–9 %

Pakirani šafran: < 11 % (m/m)

Analitički parametar: ukupan pepeo

Nepakirani šafran: –

Pakirani šafran: < 8 % (m/m)

Analitički parametar: pepeo netopiv u kiselini

Nepakirani šafran: –

Pakirani šafran: < 1 % (m/m)

Analitički parametar: eterski ekstrakt

Nepakirani šafran: –

Pakirani šafran: 3,5–14,5 % (m/m)

Analitički parametar: ekstrakt topiv u hladnoj vodi

Nepakirani šafran: –

Pakirani šafran: < 65 % (m/m)

Analitički parametar: jačina boje 1

Nepakirani šafran: > 200

Pakirani šafran: > 200

Analitički parametar: jačina arome 2

Nepakirani šafran: > 20

Pakirani šafran: > 20

Analitički parametar: gorčina (pikrokrocin) 3

Nepakirani šafran: > 70

Pakirani šafran: > 70

Analitički parametar: sadržaj šafranala 4

Nepakirani šafran: > 65 %

Pakirani šafran: > 65 %

1 Izraženo kao izravno mjerenje apsorbancije pri 440 nm na suhoj masi.

2 Izraženo kao izravno mjerenje apsorbancije pri 330 nm na suhoj masi.

3 Izraženo kao izravno mjerenje apsorbancije pri 257 nm na suhoj masi.

4 Izraženo kao postotak ukupnog sadržaja hlapivih tvari.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

—

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Sljedeća slika mora se nalaziti na etiketi u definiranim bojama. Broj XXYYYYYYYY alfanumerički je kod u kojem su XX dva slova abecede kojima se označava godina proizvodnje šafrana, a YYYYYYYY je broj kojim se označava pakiranje.

Ambalaža u koju se zaštićeni šafran pakira za potrošnju ima jamstveni žig, etiketu ili numeriranu sekundarnu etiketu koju izdaje inspekcijsko tijelo i koja je postavljena tako da se ambalaža ne može ponovno upotrijebiti.

4. Sažeta definicija zemljopisnog područja

Područje obuhvaćeno oznakom proteže se od središnje regije Autonomne zajednice Kastilja-La Mancha do njezina jugoistočnog dijela.

Središte područja obuhvaćenog oznakom uključuje okruge regije La Mancha u pokrajinama Toledo, Ciudad Real, Cuenca i Albacete.

5. Povezanost sa zemljopisnim područjem

Šafran je donesen u Španjolsku tijekom arapske vladavine. U 8. i 9. stoljeću upotrebljavala ga je isključivo andaluzijska viša srednja klasa. Arapska jela aromatizirana su brojnim začinima koji su se stoga uzgajali u svakom voćnjaku, pri čemu su glavne sorte bile kumin, kim, crni kim, potočarka, anis, komorač, zvjezdasti anis, korijandar, gorušica, metvica, paprena metvica i peršin. Međutim, najvažniji začin za arapsko gospodarstvo bio je šafran, koji se upotrebljavao kao bojilo i začin u većini jela.

Djelo iz kasnijeg razdoblja pod nazivom „Cultivo del azafrán en la Solana”, koje je napisao J. A. López de la Osa (1897.), pisani je dokaz koji svjedoči o uzgoju šafrana u regiji La Mancha. Knjiga sadržava informacije o toj stoljetnoj kulturi te navodi pravni popis iz 1720. u kojem se spominje i šafran. U prvoj trećini 19. stoljeća regija La Mancha proizvodila je najkvalitetniji šafran u Španjolskoj, s najvećim prinosom po hektaru suhog tla. Stara tradicija uzgoja šafrana jako je dobro dokumentirana u mjestima Pedro Muñoz, Campo de Criptana i Manzanares (pokrajina Ciudad Real), u mjestima Lillo, Madridejo, Villacañas, Villanueva de Alcardete i Cabezamesada (pokrajina Toledo) te u mjestu Montill del Palancar (pokrajina Cuenca).

Međutim, najjači dokazi snažne povijesne povezanosti između regije La Mancha i šafrana mogu se pronaći u brojnim kulturnim tradicijama tog područja.

Kao što je to slučaj sa svim aktivnostima koje su čvrsto ukorijenjene u određenom društvu, uzgojem šafrana razvio se njemu svojstven bogat rječnik. Članak „El léxico del azafrán en el habla manchega”, autora M. Núñez i J. C. Condea (Al-Basit: Revista de Estudios Albacetenses, 28, Albacete 1991.) sadržava mnogo izraza povezanih sa šafranom koji su prikupljeni u istraživanjima provedenima u pokrajini Albacete. Tradicija uzgoja šafrana u regiji La Mancha odražava se u folkloru karakterističnom za tu regiju, tradicionalnom regionalnom plesu posvećenom proizvodu, te u pjesmama i izrekama. Na njoj se temelji i opereta pod nazivom „La rosa del azafrán” (libreto: F. Romero i G. Fernández Shaw; glazba: Jacinto Guerrero, premijerno izvedena u Madridu 1930.).

Treba napomenuti i da postoje priručnici u kojima se opisuju tehnike uzgoja i proizvodnje, kao što su prethodno navedeni radovi J. A. Lópeza de la Ose te djelo „El azafranero práctico” L. Jiméneza Martína (Albacete: Imprenta Eduardo Miranda, 1900.).

Važnost te biljke u tradicionalnoj kulturi pokazuju i festival „Fiesta de la Rosa del Azafrán”, koji se održava u mjestu Consuegra (pokrajina Toledo), natjecanja u guljenju šafrana, koja se održavaju u okviru svečanosti kojima se slavi svetac zaštitnik mjesta La Solana (pokrajina Ciudad Real) i festival „Festival de la Rosa del Azafrán” u mjestu Santa Ana (pokrajina Albacete).

Naposljetku, jasna naznaka tradicionalne prirode i gospodarske važnosti te biljke jest običaj koji se i dalje prakticira u nekim selima regije La Mancha da se tek vjenčanim parovima daje nekoliko niti šafrana, što je simbol želje za blagostanjem.

Upućivanje na objavljenu specifikaciju proizvoda

http://pagina.jccm.es/agricul/paginas/comercial-industrial/consejos_new/pliegos/AM01_PC_Azafran_de_La_Mancha.pdf

(1) SL L 179, 19.6.2014., str. 17.